Un bărbat de 55 de ani din Mureș a fost arestat sub acuzația de racolare a 120 de minori, în general băieți, în scopuri sexuale și pornografie infantilă, potrivit Poliției Române.

Potrivit sursei citate, "în perioada 2019 – 2020, inculpatul B.C.G., în mod direct sau prin intermediul unor aplicații online, a determinat aproximativ 120 de minori (în general băieți), majoritatea cu vârste sub 13 ani, să se întâlnească în scopul întreținerii de relații sexuale sau să producă și să-i expedieze materiale pornografice.

În urma cercetărilor efectuate s-a constatat că bărbatul a deținut pe telefonul său mobil peste 500 de fișiere de tip imagine sau video, în care erau reprezentați băieți minori în diverse ipostaze sexuale".

La percheziţii, polițiștii din Târgu Mureş și Constanţa au ridicat sisteme informatice în care erau stocate materiale pornografice cu minori (2 telefoane mobile, un aparat de fotografiat şi un reportofon).

Bărbatul a fost audiat la sediul DIICOT Târgu Mureş, fiind întâi reţinut pentru 24 de ore, apoi Tribunalul Mureş a dispus arestarea sa preventivă pentru 30 de zile.